Diari Oficial de la Generalitat Valenciana


Sumari del DOGV 6308, del 12-07-2010 (2010/7905)

ORDRE 24/2010, de 7 de juliol, de la Conselleria de Cultura i Esport, per la qual es convoquen ajudes per a la millora de mobiliari de les biblioteques i agències de lectura municipals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6308

Data del DOGV
:   12-07-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/7905


Data del document
:   07-07-2010

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * suport econòmic
    * biblioteca
    * ajuda pública

ORDRE 24/2010, de 7 de juliol, de la Conselleria de Cultura i Esport, per la qual es convoquen ajudes per a la millora de mobiliari de les biblioteques i agències de lectura municipals de la Comunitat Valenciana. [2010/7905]
La Generalitat té competències plenes en matèria de biblioteques i, de conformitat amb la Llei 10/1986, de 30 de desembre, d'Organització Bibliotecària de la Comunitat Valenciana, té entre els seus objectius la creació de l'adequada infraestructura bibliotecària i la millora permanent dels servicis bibliotecaris. Per tot això, la Conselleria de Cultura i Esport té el propòsit de contribuir al finançament de les despeses derivades de les millores de les instal·lacions i del mobiliari de biblioteques i agències de lectura, i per a complir aquest objectiu vol subvencionar els ajuntaments que milloren les esmentades instal·lacions.
En conseqüència, fent ús de les facultats que em confereix l'article 28 de la Llei 5/1983, de 30 de desembre, del Consell,
ORDENE
Primer
Convocar ajudes per a la millora de mobiliari de biblioteques municipals i agències de lectura i aprovar les bases de la present convocatòria (annex I), el model d'instància (annex II) i el model de fitxa de manteniment de tercers (annex III).
Segon
Les ajudes es concediran a càrrec de l'aplicació pressupostària 49.48.37.085.10.0, línia T2161000, denominada «Ajudes millora de mobiliari en biblioteques i agències de lectura municipals de la Comunitat Valenciana», per un import màxim de 151.130 euros.
DISPOSICIONS FINALS
Primera
Es delega en la directora general del Llibre, Arxius i Biblioteques la facultat de resoldre la concessió d'aquestes subvencions.
Segona
La present ordre produirà efectes des de l'endemà de la publicació en el Diari Oficial de la Comunitat Valenciana.
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, s'hi podrà recórrer potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la consellera de Cultura i Esport en el termini d'un mes a comptar des de l'endemà de la publicació.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada.
València, 7 de juliol de 2010
La consellera de Cultura i Esport,
TRINIDAD M. MIRÓ MIRA
ANNEX I
Bases de la convocatòria d'ajudes per a la millora de mobiliari de biblioteques i agències de lectura municipals de la Comunitat Valenciana.
Primera. Objecte
1. Seran objecte d'ajuda l'adquisició d'elements de mobiliari de les biblioteques i agències de lectura municipals de la Comunitat Valenciana.
2. S'exclouen de la present subvenció les despeses següents:
- Cortines, estores, etc.
- Sistemes antirobatori.
- Fotocopiadores.
- Sistemes d'aire condicionat i calefacció.
Segona. Despeses subvencionables
Aquestes ajudes contribuiran al finançament parcial, fins al màxim del 50%, de les despeses ocasionades en la compra de mobiliari de les biblioteques i agències de lectura municipals de la Comunitat Valenciana.
Tercera. Requisits dels beneficiaris
Podran sol·licitar aquestes ajudes totes les entitats locals de la Comunitat Valenciana que realitzen inversions en mobiliari en les seues biblioteques o agències de lectura. Hauran d'haver subscrit els nous models de conveni de 28 d'abril i 28 de juliol de 2006, aprovats pel Consell de la Generalitat. Així mateix, també podran sol·licitar aquestes ajudes les fundacions i institucions culturals municipals que tinguen entre les seues funcions la gestió en matèria de biblioteques, i els ajuntaments de les quals hagen subscrit els convenis mencionats.
Quarta. Règim normatiu d'aquestes ajudes
1. El procediment per a la concessió d'aquestes ajudes es tramitarà en règim de concurrència competitiva, tal com estableix l'article 22.1 de la Llei 38/2003, General de Subvencions.
2. Hi seran aplicables les bases reguladores d'aquesta convocatòria. Per a allò que no s'hi preveu, hi serà aplicable la Llei d'Hisenda Pública de la Generalitat Valenciana; la Llei 38/2003, General de Subvencions; el Reglament de la Llei 38/2003, aprovat pel Reial Decret 887/2006; la Llei 11/2007, de 22 de juny, d'Accés Electrònic dels Ciutadans als Servicis Públics, i el Decret 18/2004, de 13 de febrer, del Consell, de Creació del Registre Telemàtic de la Generalitat i Regulació de les Notificacions Telemàtiques de la Generalitat.
3. Les ajudes concedides mitjançant aquesta convocatòria no necessiten ser notificades a la Comissió Europea, d'acord amb l'article 7.4, en relació amb els articles 1.4 i 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, per no complir el requisit de l'avantatge econòmic per a una empresa, ni el del falsejament de la competència, i no afectar així els intercanvis comercials entre els estats membres de l'apartat 1 de l'article 107 del Tractat de Funcionament de la Unió Europea.
4. La presentació de la sol·licitud per a optar a aquesta ajuda implica la plena acceptació pel sol·licitant de les bases per les quals es regeix aquesta convocatòria
Cinquena. Termini de les sol·licituds i documentació que cal presentar
1. El termini de presentació de sol·licituds serà de quinze dies naturals comptats des de l'endemà de la publicació d'aquesta ordre en el Diari Oficial de la Comunitat Valenciana. Quan l'últim dia del termini siga inhàbil, s'entendrà prorrogat al primer dia hàbil següent.
2. En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la LRJPAC, sempre que es faça constar la data i l'òrgan o la dependència en què van ser presentats o, si és el cas, emesos, i que no hagen transcorreguts més de cinc anys des de la finalització del procediment a què corresponguen.
3. En els casos d'impossibilitat material d'obtenir la documentació, l'òrgan competent podrà requerir al sol·licitant la presentació, o, si no és possible, l'acreditació per altres mitjans dels requisits a què es refereix el document.
4. La sol·licitud d'ajuda econòmica, el model de la qual figura en l'annex II a aquesta ordre, s'adreçarà a la Conselleria de Cultura i Esport, Direcció General del Llibre, Arxius i Biblioteques, amb els originals o les fotocòpies compulsades dels documents següents:
a) Certificat de l'òrgan competent pel qual es va acordar sol·licitar l'ajuda, amb indicació de la finalitat i la quantia total de la despesa prevista.
b) Certificat del secretari o de l'interventor de l'entitat local en què conste el compromís per part de l'ajuntament que està consignat en el pressupost municipal de l'any 2010 la quantia econòmica necessària per a finançar la seua aportació.
c) Certificat del secretari de l'entitat local en què conste l'horari regular d'obertura al públic, amb especificació dels dies de la setmana d'obertura i de les hores, de la biblioteca o agència de lectura on s'instal·larà el mobiliari. S'exclouen d'aquest certificat les biblioteques de nova creació.
d) Còpia del pressupost de la inversió acceptat per la corporació on s'especifique tot el material detallat i el cost total, així com el preu per unitats.
e) Opcionalment, documentació justificativa que permeta valorar les prioritats exposades en la base setena. En cas de trasllat o de remodelació de la biblioteca i d'ampliació de superfície de la biblioteca, s'ha d'adjuntar plànols, memòria del bibliotecari o memòria de l'arquitecte. En cas de no presentar la documentació justificativa, les sol·licituds seran valorades amb caràcter de prioritat 1.
f) En el cas de nou perceptor o canvi de número de compte bancari, s'aportarà la fitxa de manteniment de tercers, que apareix com a annex III a la present ordre.
5. La documentació indicada en l'apartat anterior s'haurà de presentar, compulsada correctament quan siga fotocòpia, en el Registre Auxiliar de la Biblioteca Valenciana (monestir de Sant Miquel dels Reis. Av. Constitució, 284, 46285 - València), en els registres de les direccions territorials de Cultura i Esport de Castelló, València o Alacant, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Donat cas que la documentació es presente en Correos, es regularà per l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels servicis postals.
6. Les instàncies de sol·licitud es facilitaran als interessats en el Registre Auxiliar de la Biblioteca Valenciana i en els registres de les direccions territorials de Cultura i Esport de Castelló, València o Alacant.
7. Si la sol·licitud no fóra presentada en el Registre Auxiliar de la Biblioteca Valenciana, es pot remetre un fax a l'òrgan gestor de la convocatòria (Direcció General del Llibre, Arxius i Biblioteques, núm.: 107 811 506), amb indicació del número i de la data d'entrada en el registre, i l'òrgan on s'ha presentat la sol·licitud.
8. Qui així ho desitge, podrà realitzar la presentació i el registre per mitjans electrònics i sol·licitar que les comunicacions i notificacions es practiquen per aquesta via. Aquests tràmits tindran plena validesa, d'acord amb les condicions i requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, així com en el Decret 18/2004, de 13 de febrer, del Consell, de Creació del Registre Telemàtic de la Generalitat i Regulació de les Notificacions Telemàtiques de la Generalitat. A fi de complir els requisits de seguretat establits, la designació de l'adreça o de la bústia de correu electrònic, a l'efecte de la pràctica de notificacions a l'interessat, haurà de correspondre's amb la proporcionada per la Generalitat, amb domini .
Per a sol·licitar aquest tipus d'ajudes per via telemàtica es requerirà un certificat de signatura electrònica d'entitat emés per l'ACCV .
La tramitació telemàtica pot realitzar-se a través del PROP, en la següent URL: .
Els documents a), b), c) i f) poden ser aportats de forma telemàtica. En el cas dels documents a), b), c) i f), només s'acceptaran en format .PDF i hauran d'estar signats mitjançant la plataforma de signatura en línia de l'ACCV: .
9. Si la sol·licitud no reuneix els requisits i documents que s'assenyalen en aquesta base, es requerirà l'interessat perquè, en el termini de deu dies, esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició després d'una resolució, d'acord amb l'article 71, apartat 1, de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
Sisena. Procediment de concessió
1. L'òrgan competent per a la instrucció del procediment de concessió de la subvenció és l'Àrea de Coordinació del Llibre, Arxius i Biblioteques, en els termes establits per la Llei 38/2003, General de Subvencions.
2. La valoració de les sol·licituds la realitzarà el Consell de Biblioteques de la Generalitat, que, segons l'article sisé, punt 8, apartat b), de la Llei 10/1986, de 30 de desembre, d'Organització Bibliotecària de la Comunitat Valenciana, ha de ser sentit pel que fa a la distribució anual del crèdit consignat en els pressupostos de la Generalitat per al finançament de la xarxa bibliotecària de la Generalitat. La composició del Consell de Biblioteques està establit en l'article sisé de la Llei 10/1986, de 30 de desembre, d'Organització Bibliotecària de la Comunitat Valenciana.
3. El Consell de Biblioteques examinarà les sol·licituds presentades i, d'acord amb els criteris objectius d'atorgament, elevarà un informe d'adjudicació a l'òrgan competent. El òrgan instructor, a la vista de l'expedient i de l'informe de l'òrgan col·legiat, formularà la proposta de resolució provisional motivada com cal. La directora general del Llibre, Arxius i Biblioteques dictarà, per delegació de la consellera de Cultura i Esport, la resolució definitiva, que serà publicada en el Diari Oficial de la Comunitat Valenciana.
4. El termini màxim per a resoldre és de sis mesos a partir de l'endemà de la publicació de l'ordre en el Diari Oficial de la Comunitat Valenciana. Una vegada transcorregut el termini de sis mesos sense que s'adopte la resolució i notificació per l'òrgan competent als interessats, s'entendran desestimades les sol·licituds, sense perjuí de l'obligació expressa de resoldre de l'administració.
Setena. Criteris de concessió
La distribució de l'ajuda es realitzarà d'acord amb els següents criteris de prioritat:
a) Prioritat 5 (màxima). Els centres de recent creació, creats per un conveni amb la Conselleria de Cultura i Esport, que sol·liciten ajuda per a l'adquisició de mobiliari necessari per a posar en funcionament el nou centre de lectura. A aquests centres se'ls adjudicarà fins a un màxim del 50% del total de l'ajuda. Els diners es distribuiran proporcionalment al pressupost d'inversió prevista, fins a un màxim del 50% del pressupost d'inversió.
b) Prioritat 4. Sol·licituds que acrediten la reforma o la rehabilitació total de la biblioteca o la construcció d'una nova biblioteca amb plànols, memòries i la resta de documentació, per a adequar els servicis bibliotecaris municipals al que disposa el Decret 119/2005, pel qual es dicten normes per a la creació de centres de lectura pública municipals a la Comunitat Valenciana. A aquests centres se'ls adjudicarà fins a un màxim del 25% del total de l'ajuda. Els diners es distribuiran proporcionalment al pressupost d'inversió prevista, fins a un màxim del 50% del pressupost d'inversió.
c) Prioritat 3. Sol·licituds que acrediten l'ampliació de superfície de la biblioteca amb croquis/plànols i la resta de documentació justificativa, per a adequar els servicis bibliotecaris municipals al que disposa el Decret 119/2005, pel qual es dicten normes per a la creació de centres de lectura pública municipals a la Comunitat Valenciana. A aquests centres se'ls adjudicarà fins a un màxim del 25% del total de l'ajuda. Els diners es distribuiran proporcionalment al pressupost d'inversió prevista, fins a un màxim del 50% del pressupost d'inversió.
d) Prioritat 2. Sol·licituds que acrediten la creació de nous servicis en la biblioteca i la pertinent necessitat de mobiliari nou, així com els que acrediten l'obsolescència o la falta de mobiliari amb documentació justificativa suficient.
e) Prioritat 1. Sol·licituds sense documentació justificativa de reposició de mobiliari o amb documentació justificativa insuficient.
En cas de no haver-hi sol·licituds que s'ajusten a les prioritats 3, 4 i 5, els diners assignats es distribuiran entre les sol·licituds englobades en les prioritats 1 i 2.
Si no es distribueix el total del percentatge assignat a cada prioritat, la quantia restant s'acumularà al percentatge d'ajuda assignat a la prioritat següent.
Huitena. Obligacions dels beneficiaris
Són obligacions del beneficiari:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, tot això d'acord amb els articles 29 i 31 de la Llei 38/2003, de 17 de novembre, General de Subvencions.
b) Justificar davant de l'òrgan concedent el compliment dels requisits i de les condicions, així com la realització de l'activitat i el compliment de la finalitat que determinen la concessió o el gaudi de la subvenció en el termini establit en les presents bases. Les despeses s'acreditaran mitjançant factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, d'acord amb l'article 30.3 de la Llei 38/2003, de 17 de novembre, General de Subvencions.
c) Sotmetre's a les actuacions de comprovació i control financer que haja d'efectuar l'òrgan concedent, o qualssevol altres actuacions de comprovació i control financer que puguen realitzar els òrgans de control competents, per la qual cosa hauran d'aportar tota la informació que siga requerida en l'exercici d'aquestes actuacions, d'acord amb el que estableix l'article 46 de la Llei 38/2003, de 17 de novembre, General de Subvencions.
d) Comunicar a la Conselleria de Cultura i Esport l'obtenció d'altres subvencions, ajudes o ingressos per a la mateixa finalitat.
e) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
f) Adoptar les mesures de difusió contingudes en els articles 14 i 18 de la Llei 38/2003, de 17 de novembre, General de Subvencions.
g) Reintegrar els fons percebuts en els casos previstos en l'article 37 de la Llei 38/2003, de 17 de novembre, General de Subvencions.
h) Destinar els béns adquirits amb la subvenció als fins concrets especificats en aquestes bases reguladores durant un temps mínim de cinc anys, sense que durant aquest període els béns adquirits puguen traslladar-se a altres dependències que no siguen les dels centres de lectura pública de la localitat.
Novena. Finançament de les activitats subvencionades
1. L'aportació de la Conselleria de Cultura i Esport serà, com a màxim, del cinquanta per cent (50%) del cost de la inversió que es realitze el 2010. Els ajuntaments hauran d'aportar, a càrrec del seu pressupost, la part no finançada per la Generalitat.
2. L'import de les subvencions regulades en la present base no podrà ser, en cap cas, d'una quantia que, aïlladament o en concurrència amb altres subvencions, ajudes, ingressos o recursos, supere el cost de les activitats que ha de realitzar el beneficiari.
3. Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres aportacions fora dels casos permesos en les normes reguladores, podran donar lloc a la modificació de la resolució de la concessió o al reintegrament, de conformitat amb l'article 37 de la Llei General de Subvencions.
Desena. Reintegrament
Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003, de 17 de novembre, General de Subvencions.
Onzena. Inspecció i control
Quan de l'exercici de les funcions d'inspecció o control es deduïsquen indicis de la incorrecta obtenció, destinació de la subvenció o ajuda percebuda, els agents encarregats de la inspecció podran acordar la retenció de les factures, documents equivalents o substitutius i de qualsevol altre document relatiu a les operacions en què els indicis es manifesten.
Dotzena. Infraccions i sancions administratives
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que preveu el títol IV de la Llei 38/2003, de 17 de novembre, General de Subvencions.
Tretzena. Justificació de les subvencions
1. La transferència es realitzarà una vegada justificada tota la realització de la inversió.
2. Per a efectuar el pagament, els ajuntaments hauran de presentar la documentació següent:
a) Memòria explicativa i detallada dels materials adquirits i el cost. Es farà menció explícita de les factures que corresponen a cada despesa.
b) Original o còpia compulsada de les factures expedides per l'empresa proveïdora. Les factures hauran de presentar-se en forma reglamentària i datades entre l'1 de gener i el 30 de juny de 2010, i contindran l'import per unitats i l'import total de la compra.
c) Certificat del secretari o de l'interventor de l'ajuntament en què es faça constar que s'ha realitzat la despesa, que el subministrament contractat ha sigut lliurat i instal·lat correctament i que s'ha destinat a l'ús previst.
d) Quan les activitats hagen sigut finançades amb la subvenció i, a més, amb altres subvencions o recursos, haurà d'acreditar-se en la justificació l'import, la procedència i l'aplicació dels fons a les activitats subvencionades, en compliment de l'article 30.4 de la Llei 38/2003, de 17 de novembre, General de Subvencions.
3. La justificació de l'ajuda es correspondrà amb la totalitat del cost consignat en la sol·licitud, segons l'apartat 4.d) de la base cinquena d'aquesta convocatòria.
4. En el cas de justificació parcial, l'ajuda es minorarà de forma proporcional, sempre que el cost total justificat arribe, com a mínim, al 80% del cost consignat en la sol·licitud. En el cas que el cost total justificat siga inferior a aquest percentatge, es deixarà sense efecte l'ajuda.
5. Els justificants establits en aquesta base, que seran adreçats a la Direcció General del Llibre, Arxius i Biblioteques, hauran de presentar-se en el Registre Auxiliar de la Biblioteca Valenciana (monestir de Sant Miquel dels Reis, Av. Constitució, 284. 46827 València) o per qualsevol dels procediments previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si no es fera així, decaurà el dret de l'adjudicatari a percebre l'ajuda.
6. El termini de presentació de la documentació justificativa serà de 15 dies naturals des del dia següent al de la data de la publicació en el DOCV de la Resolució de concessió.
ANNEX II / ANEXO IIANNEX III / ANEXO III